**Nem csak egy csepp góllal voltunk jobbak!**

Csapatunk a REAC Futball csapata a budapesti első osztály éllovasa a mai napon a 16. fordulóban hazai pályán a Csep-Gól együttesével mérkőzött meg. A múlt héten a Budapest Kupában sikerrel vettük a mérkőzésünket. Azért azt nyugodtan leírhatom, hogy játékunk nem volt igazán olajozott a győzelmünk ellenére sem. Kicsit csikorgott a gépezetünk kerekei. Mindig fontos, ha kezdünk egy szezont, az indulás. Volt is miért visszavágnunk a mérkőzésen, hisz tavaly csak 0:0-s döntetlent értünk el a mai vetélytársunk ellen. Közvetlen üldözőink is megnyerték soros mérkőzésüket a fordulóban így nekünk is nyernünk kellet a találkozón helyünk megtartásáért. A mérkőzés ugyan szép napsütéses időben került megrendezésre, de bizony hideg szél fújt a Stadionban. Szurkolóink abban reménykedtek, ha hideg is van a csapat játéka majd felmelegíti őket. A mérkőzés kezdetekor azonnal megpróbáltunk támadásba lendülni. Vetélytársunk szervezetten védekezett. Az első komolyabb lehetőségünk a 14. percben góllal végződött. Pesti Dávidot indították a baloldalon, remek lapos beadására a hosszú ötösön érkezett Kasza Dani és lapos lövéssel megszerezte első találatunkat, szokásos gólját. 1:0. Jó kezdés. Ellenfelünk a mérkőzés ezen időszakában egyáltalán nem veszélyeztette a kapunkat. Továbbra is mezőnyfölényben támadtunk, pár kisebb gólszerzési lehetőséget elszalasztottunk. Derült égből villámcsapásként érkezett a semmiből ellenfelünk egyenlítő gólja. Teljesen feleslegesen szabálytalankodtunk a kaputól 22 méterre. Az ellenfél játékosa Fodor Attila a sorfalunkba lőtte a labdát, amely a sorfalról elé pattant és igy az elé kerülő játékszert védhetetlenül bombázta a hosszú felső sarokba. Szép gól volt, mégha talán egy kicsit szerencsés is. 1:1. Megpróbáltunk nagyobb sebességre kapcsolni. A 28. percben jeleztük, hogy nem vagyunk elégedettek az eredménnyel és törekszünk az újabb gól megszerzésére. Balázs Bálint jobboldali szöglete az ötösön helyezkedő Pesti Dávidot találta meg, de ő sajnos a kapus kezébe helyezett. A 33. percben újabb kimaradt óriási lehetőség. Az ellenfél 16-án belül egy kavarodás, beadásunkat az ellenfél hátvédje rosszul fejelte el, amely a kaputól 4 méterre álló Kasza Dani elé került, aki óriási ziccerben a kapu mellé rúgta a labdát. Tovább támadtunk. A 38. percben újabb hatalmas gólszerzési lehetőséget hibáztunk el. Pesti Dávid baloldali beadása a hosszú ötösre érkezett, ahol Kacsó Attila ajtó-ablak helyzetben sajnos a kapu fölé fejelt. Az eredmény a félidőben már nem változott, így 1:1-s állásnál vonultunk be az öltözőbe. A szünetben általános vélemény volt, hogy mégha nem is játszunk igazán jól, az eredmény nem tükrözi a játék képét, a fölényünket. Biztosak voltunk benne, hogy csapatunk meg fogja nyerni ezt a mérkőzést a második félidőben. Így is lett! A második félidő elején azonnal megszereztük a második egyben vezető találatunkat. Kasza Danival szabálytalankodtak a bal oldalon 16-os és az alapvonal sarkánál. A szabadrúgást Balázs Bálint végezte el. A labda a hosszú ötösön álló Pesti Dávidhoz került, aki nagyszerű fejessel a rövid sarokba juttatta a labdát. 2:1. Meglett a megnyugtató előny. Fölényünket az 51. percben majdnem újabb gólra tudtuk váltani. Balázs Bálint a jobboldalon indította Somogyi Bálintot, aki ügyesen lecselezte magát az alapvonalig, majd az akciót követő Balázs Bálint elé visszagurított aki 13 méterről fölé vágta a labdát. Továbbra is támadásban maradtunk, ellenfelünk gyakorlatilag szinte még a térfelet sem tudta átlépni. Egyáltalán nem veszélyeztette kapunkat. Nyomásunk a 86. percben a harmadik gólunkat eredményezte. A baloldalon a csereként beállt Törőcsik Bence remekül tartotta meg a labdát, majd a szabadon érkező Lőrincz Dani elé tálalt, aki középről 14 méterről laposan a kapu közepébe helyezett. 3:1. Eldőlt a mérkőzés, mégha valakinek lett is volna kétsége a lelátón a győzelmünkkel kapcsolatosan. Minden jó, ha a vége jó a mondás szerint. Mi is így tettünk. A 91. percben a mérkőzés lezárásaként megszereztük negyedik gólunkat. Az agilis Törőcsik Bence kapott a baloldalon egy hosszú indítást, majd a 16-os sarkáról elcsavarta a labdát a jobboldali hosszú kapufához. A kapufa belső éléről a labda a hálóba került. 4:1. A mérkőzést 4:1 arányban megnyertük, a gólarány véleményem szerint nem túlzott annak ellenére sem, hogy biztos vagyok abban, hogy csapatunk fog még jobb teljesítményt nyújtani a következő fordulókban. A helyzet nem változott, szorosan ugyan, de vezetünk a bajnokságban.

Jövő héten idegenben a RAFC együttesével fogunk megmérkőzni, szombaton 15h-tól az Ikarus pályán. Szintén van törleszteni valónk, hisz az őszi fordulóban csak 0:0-s eredményt értünk el hazai pályán ellenük. Természetesen már le sem kell írnom, hogy mit várunk csapatunktól, mi mást, mint a három pontot.

Várjuk Kedves Szurkolóinkat a következő mérkőzésünkre is!

HAJRÁ REAC!

Kiss István György